DA Den Europæiske Unions Tidende CE 84/945

(2004/C 84 E/1044)

SKRIFTLIG FORESPØRGSEL P-1106/04

af Sebastiano Musumeci (UEN) til Kommissionen

(5. april 2004)

Om: Vaccine mod sygdommen bluetongue

Til bekæmpelse af sygdommen bluetongue hos kvæg anvendes der i øjeblikket en vaccine, der produceres i Sydafrika, men for hvilken der endnu ikke er udstedt nogen tilladelse til anvendelse i Den Europæiske Union.

Kvægavlerne, især i regionen Sicilien, er foruroligede over de store skader på den zootekniske arv, som den planlagte vaccinationskampagne til forebyggelse af sygdommen ville få. Nye og autoritative videnskabelige undersøgelser udelukker, at der kan være tale om smittefare for mennesker og mellem dyr, der kan angribes, og understreger, at dødeligheden er lav som følge af spontan helbredelse med autoimmunisering og en heraf følgende mulighed for, at man i nær fremtid vil kunne anvende døde vacciner, som kun er forbundet med en særdeles lav risiko for vaccineulykker.

Mener Kommissionen ikke, at det er risikabelt at afprøve en form for profylakse, i forbindelse med hvilken man endnu ikke kender hverken de eventuelle fordele eller kontraindikationer, og som muligvis vil få alvorlige økonomiske konsekvenser for avlerne?

Kan Kommissionen foreslå et alternativ til ovennævnte vaccine?

Svar afgivet på Kommissionens vegne af David Byrne

(30. april 2004)

Som allerede flere gange understreget af Kommissionen blev beslutningen om at anvende vaccination til bekæmpelse af bluetongue i Italien ikke truffet, uden at de fornødne forholdsregler var taget.

Den videnskabelige komité er blevet hørt, der er gennemført sikkerhedskontrol af de anvendte vacciner, og beslutningen om at vaccinere udelukkende med de vacciner, der findes på markedet, og som er produceret i Sydafrika, blev først truffet efter indgående overvejelser i tæt samarbejde med de berørte nationale myndigheder.

Det bør fremhæves, at vaccinerne blev specielt fremstillet af laboratoriet i Onderstepoort i Sydafrika, idet der er blevet taget hensyn til de italienske forhold, og de indeholdt udelukkende serotyper, der forekommer i de berørte områder.

Med hensyn til resultaterne af denne strategi er det urimeligt ikke at anerkende, at den har været en klar succes i de berørte områder, og urimeligt at glemme de hundredtusinder af dyr, der døde, især på Sardinien, før vaccinationen på markant vis fik reduceret antallet af udbrudssteder og af dødsfald forårsaget af sygdommen på husdyrbrugene.

Forbedringen af situationen har gjort det muligt regelmæssigt at tilpasse forskrifterne, så restriktionerne for flytning af levende dyr er blevet lempet.

Kommissionen er imidlertid opmærksom på, at situationen er blevet mere og mere kompleks, som følge af at der forekommer et stigende antal serotyper, og da det er vanskeligt at tilpasse vaccinationsstrategien til den kontinuerlige udvikling i den epidemiologiske situation.

De italienske myndigheder har indtil nu ikke givet Kommissionen meddelelse om væsentlige negative virkninger, der direkte kan tilskrives vaccinationen, og de betydelige skadevirkninger, der henvises til i forespørgslen, stemmer ikke overens med de oplysninger, Kommissionen råder over.

Kommissionen agter i samarbejde med de italienske myndigheder at gøre status over den hidtidige indsats og — afhængigt af konklusionerne heraf — i fornødent omfang eventuelt tilpasse strategien for bekæmpelse af bluetongue.